Najčastejšie kladené otázky (aktualizované 19. 3. 2021)

Spolu múdrejší - rozvojový projekt Ministerstva školstva, vedy, výskumu a športu SR

Ako mám postupovať pri zasielaní žiadosti na ministerstvo a na OÚ?
Najprv si vypracujte prílohu k žiadosti. Po kliknutí na formulár Žiadosť na stránke Ministerstva školstva, vedy, výskumu a športu SR (ďalej len „ministerstvo“) sa vám otvorí formulár. Ako prvé zadajte EDUID kmeňovej školy, podľa ktorého sa Vám automaticky vyplnia vybrané položky. Tie sa naťahujú z RISu. Počty žiakov sú editovateľné. Po vyplnení žiadosti a pripnutí prílohy vo formáte pdf odošlite žiadosť. Spracovateľ následne dostane potvrdzujúci email na adresu, ktorú zadal. Na OÚ žiadosť neposielate, informovanosť zabezpečí ministerstvo.

Je potrebné žiadosť o projekt posielať aj poštou?

Nie, žiadosť spolu s prílohou zasielate vyplnením formulára na stránke ministerstva a jeho odoslaním (tlačidlo odoslať dolu pod formulárom). Ministerstvo následne zabezpečí informovanosť okresných úradov v sídle kraja.

Je v rámci tohto rozvojového projektu možné žiadať kapitálové alebo o bežné výdavky?
V rámci rozvojového projektu je možné žiadať len bežné výdavky. Tie sú určené výhradne na  odmeňovanie doučujúcich.

Pri vypĺňaní žiadosti sa vyskytli technické problémy, kam sa môžem obrátiť?

Call centrum je k dispozícii v pracovných dňoch od 8.00 hod. do 16.00 hod. na bezplatnom telefónnom čísle 0800 138 033 alebo e-mailovej adrese helpdesk@iedu.sk.

Pri vypĺňaní žiadosti sa objavili nezrovnalosti medzi skutočným stavom a údajmi, ktoré automaticky doplnil systém (napr. počet žiakov), kam sa môžem obrátiť?

Tieto údaje sa dopĺňajú automaticky z RISU. Je preto potrebné, aby ste mali údaje správne uvedené práve tam. Údaje napr. o počte žiakov, o počte žiakov zo SZP sú editovateľné. V prípade iných problémov s údajmi nás môžete kontaktovať na spolumudrejsi@minedu.sk. Do správy na začiatok prosím uveďte EDUID Vašej školy.

Čo máme spraviť, ak prihlásení žiaci prestanú chodiť na doučovanie?

Žiakov ako aj ich zákonných zástupcov treba vopred cielene a veľmi intenzívne motivovať, aby mali záujem o doučovanie /forma motivácie je súčasťou žiadosti/. Ak aj napriek tomu žiaci prestanú chodiť na doučovanie tak, že sa napr. zruší skupina, vyznačíte to v dočasnej triednej knihe doučovania a v hodnotiacej záverečnej správe, prípadne konzultujete na spolumudrejsi@minedu.sk

Čo ak ochorie doučujúci? Je možné ho nahradiť?

Áno, náhradníka za doučovateľa zabezpečí koordinátor výzvy. Odmena pre náhradného doučovateľa bude zabezpečená rovnomerným prerozdelením z odmeny doučovateľa, ktorý je chorý. V prípade, že koordinátor nezabezpečí náhradníka, budú zameškané hodiny doučovania nahradené po vyzdravení a návrate do práce, resp. nevyčerpané finančné prostriedky žiadateľ vráti obvyklým spôsobom prostredníctvom zriaďovateľa na OÚ v sídle kraja.

Musíme doučovať podľa učebných osnov? Je potrebné zistiť, kde v plnení UO sa žiaci nachádzajú?

V žiadosti uvádzate, ako zabezpečíte prepojenie  učiteľa a doučujúceho. Z tejto konzultácie treba vychádzať pri obsahu doučovania. Žiakom treba vytvoriť priestor na upevnenie, doučenie, dovysvetľovanie učiva, ktoré dostatočne neovládajú, ktoré im robí problémy. Tieto informácie zistí doučujúci z konzultácie s učiteľom alebo priamo od žiakov.

Je odstupňovaná odmena pre doučujúceho podľa žiakohodín?

Je stanovené, že doučujúci musí za týždeň odučiť minimálne 12 žiakohodín (pozri manuál) a to zodpovedá 6 vyučovacím hodinám za týždeň. Iný limit pre doučujúceho nie je.

Škola môže podať žiadosť za seba a/alebo za svoje elokované pracovisko. Ak škola podáva projekt za seba a aj za elokované pracovisko, musí ho podávať za elokované pracovisko zvlášť?

Áno, žiadosť škola podáva za seba a aj za elokované pracovisko zvlášť. Žiadosť je veľmi stručná - škola i elokované pracovisko nebudú mať problém ju vyplniť. Príloha žiadosti by bola neprehľadná, ak by bola za školu aj elokované pracovisko spoločná. Preto sme zvolili túto cestu.

Vypracovali sme žiadosť aj prílohu, ale máme obavu, že niektoré zadané údaje sa zmenia. Napríklad, že sa zmení doučujúci. Alebo veľkosť skupiny. Nebude to problém?

Žiadosť spolu s prílohou definuje, ako by ste chceli doučovanie realizovať. Je jasné, že počas obdobia troch mesiacov môže prísť k zmenám. Avšak vzhľadom k tomu, že žiadateľ dostáva finančné prostriedky na celé obdobie vopred, je potrebné, aby mal plán. Čo musí škola dodržať je, že každý doučujúci priemerne odučí minimálne 12 žiakohodín/týždeň. Veľkosť skupiny i doučujúci sa môžu meniť. Tak isto sa môže meniť harmonogram. Pri vyúčtovaní projektu je kritériom počet doučujúcich za celé obdobie a stanovený minimálny počet odučených žiakohodín (pozri manuál).

Je možné pri dvojzmennej prevádzke školy doučovať žiakov aj v dopoludňajších hodinách?

Áno, pri dobrej organizácii to je možné.

Môže byť doučujúci zamestnanec zároveň aj koordinátorom?

Môže, nič tomu nebráni.

Forma doučovania musí byť prezenčná, dištančná alebo podľa aktuálnej situácie, v akej sa škola nachádza?

Ide konkrétne len o prezenčnú formu, ktorá sa bude realizovať v rámci platných epidemiologických opatrení.

Skupiny žiakov musia byť pevné alebo sa v nich môžu žiaci striedať podľa potreby a záujmu?

Organizáciu skupín žiakov zabezpečí koordinátor. Odporúčame nemiešať skupiny v priebehu týždňa z epidemiolog. dôvodov.

Je projekt určený aj žiakom 2. stupňa?

Áno, aj pre žiakov 2.stupňa, ktorí budú pretestovaní, ako ukladá  príslušné uznesenie vlády a ostatné protiepidemiologické opatrenia.

Je tento projekt výlučne určený len pre žiakov zo SZP alebo v hmotnej núdzi?

Nie, nie je len pre žiakov zo SZP alebo v hmotnej núdzi. Škola môže doň zapojiť všetkých žiakov, ktorí doučovanie potrebujú pre rôzne dôvody.

Je možné do projektu zapojiť ako „doučovateľov“ aj asistentov učiteľa – tých financovaných ako ZZaN alebo cez projekt NP PoP?

Zapojenie asistentov učiteľa do doučovania v rámci tohto projektu treba veľmi dôkladne zvážiť. V prípade, ak ich škola zapojí, musí dodržať nasledovné: V rámci Zjednodušeného vykazovania výdavkov medzi činnosti vykonávané pedagogickým asistentom v práci so žiakmi vo voľnočasových aktivitách patrí aj: **Spolupráca so školskými zariadeniami zabezpečujúcimi výchovu a vzdelávanie v čase mimo vyučovania a v čase školských prázdnin.** Preto druh pracovnej činnosti dohodnutý v dohode o pracovnej činnosti na „doučovanie“ by mal byť podstatne odlišný od druhu práce, ktorý má pedagogický asistent uzavretý v rámci NP projektu POP I a POP II, resp. v rámci výziev V ZŠ úspešnejší a V ZŠ úspešnejší II. Pedagogický asistent nesmie samostatne zabezpečovať pedagogickú činnosť a v prípade uzatvorenia novej dohody o pracovnej činnosti bude treba dôsledne dbať na prekrývanie časov, EK pri auditoch toto dôsledne overuje. Zároveň je nevyhnutné dodržať legislatívu SR, konkrétne zákon č. 311/2001 Z. z., Zákonník práce,  § 50 - Zamestnávateľ môže dohodnúť niekoľko pracovných pomerov s tým istým zamestnancom len na činnosti spočívajúce v prácach iného druhu; práva a povinnosti z týchto pracovných pomerov sa posudzujú samostatne.

 Je potrebné, ak doučuje asistent učiteľa financovaný ako ZZaN alebo cez projekt NP PoP , aby pred doučovacími hodinami vyznačil v dochádzke ukončenie práce asistenta?

Zamestnanec môže vykonávať prácu vo viacerých pracovných pomeroch len v takom rozsahu pracovného času, ktorý je možné v priebehu 24 hodín reálne odpracovať, a to pri dodržaní nepretržitého denného odpočinku (§ 92 Zákonníka práce) a tiež nepretržitého odpočinku v týždni (§ 93 Zákonníka práce) v každom z týchto pracovných pomerov. Zamestnávateľ je povinný **viesť evidenciu pracovného času podľa skutočnej situácie – podľa skutočného výkonu práce**, a teda zamestnávateľ nemôže vykazovať v evidencii pracovného času paralelný výkon práce vo viacerých pracovných pomeroch a alebo vykazovať vykonávanie práce v čase, keď sa práca nevykonávala.

V nadväznosti na vyššie uvedené sa posudzuje aj skutočnosť, či pracovný fond zamestnanca (za všetky jeho pracovné úväzky) neprekročil 1,5 násobok možného úväzku v danom mesiaci (t.j. maximálny pracovný fond zamestnanca v danom mesiaci).

Výdavky týkajúce sa výkonu práce sú limitované rozsahom práce maximálne 12 hodín/deň  za všetky pracovné úväzky osoby kumulatívne, t. j. za všetky pracovné pomery, dohody mimo pracovného pomeru a štátnozamestnanecký pomer.